ตลาดหุ้นเอเชียลดลง วิตกสถานการณ์สหรัฐ-เกาหลีเหนือ
ตลาดหุ้นเอเชียลดลงเช้านี้ หลังสถานการณ์สหรัฐ-เกาหลีเหนือตึงเครียด
11 ส.ค. 2560

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ โดยได้รับแรงกดดันหลังดัชนีดาวโจนส์ตลาดหุ้นนิวยอร์กปิดร่วงลงกว่า 200 จุดเมื่อคืน และปิดในแดนลบติดต่อกันเป็นวันที่ 3 เนื่องจากนักลงทุนยังคงวิตกกังวลเกี่ยวกับสถานการณ์ตึงเครียดระหว่างสหรัฐและเกาหลีเหนือ
โดยดัชนี SSE Composite ตลาดหุ้นจีนเปิดวันนี้ที่ 3,237.92 จุด ลดลง 23.83 จุด, ดัชนี HSI ตลาดหุ้นฮ่องกงเปิดวันนี้ที่ 27,791.36 จุด เพิ่มขึ้น 34.27 จุด, ดัชนี TAIEX ตลาดหุ้นไต้หวันเปิดวันนี้ที่ 10,267.05 จุด ลดลง 62.69 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,323.06 จุด ลดลง 36.41 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,293.75 จุด ลดลง 29.49 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,774.88 จุด ลดลง 2.89 จุด ขณะที่ตลาดหุ้นญี่ปุ่นปิดทำการวันนี้เนื่องในวันภูเขา
ทั้งนี้ สถานการณ์ความขัดแย้งระหว่างสหรัฐและเกาหลีเหนือได้ทวีความรุนแรงขึ้น โดยล่าสุดสำนักข่าว KCNA ของทางการเกาหลีเหนือรายงานว่า กองทัพประชาชนเกาหลี (KPA) กำลังพิจารณาแผนการยิงขีปนาวุธพิสัยกลาง Hwasong-12 จำนวน 4 ลูกพร้อมกัน โดยให้ตกลงห่างจากเกาะกวม 30-40 กม. ซึ่งการยิงขีปนาวุธดังกล่าวจะเกิดขึ้นภายในกลางเดือนนี้
ด้านประธานาธิบดีโดนัลด์ ทรัมป์ เตือนว่า เกาหลีเหนือจะต้องเผชิญกับ “ไฟและความเดือดดาล” จากสหรัฐ หากยังคงดึงดันทำสิ่งที่เป็นภัยคุกคามต่อสหรัฐมากกว่านี้ พร้อมกับกล่าวว่า การใช้ระเบิดนิวเคลียร์ของเกาหลีเหนือ อาจเป็นสาเหตุที่จะทำให้เกิดสงครามโลกครั้งที่ 3
ขณะที่นายลี ชุน กึน นักวิจัยจากสถาบันนโยบายวิทยาศาสตร์และเทคโนโลยีของเกาหลีใต้ กล่าวว่า มีความเสี่ยงที่ขีปนาวุธดังกล่าวจะตกลงใกล้กับเกาะกวมมากกว่าที่เกาหลีเหนือคำนวณไว้ และสหรัฐจะมองว่าการกระทำดังกล่าวจะถือเป็นการโจมตีของเกาหลีเหนือ หากขีปนาวุธตกลงภายในน่านน้ำของเกาะกวม และสหรัฐคงเลือกที่จะหาทางยิงสกัดขีปนาวุธก่อนที่จะเข้าใกล้น่านน้ำของกวม ระหว่างที่ขีปนาวุธกำลังเดินทางเป็นระยะทางมากกว่า 3,000 กม.จากเกาหลีเหนือไปยังเกาะกวม